李梦阳
胡马来再赠陈子
冬十二月胡马来，白草飒飒黄云开。
沿边十城九城闭，贺兰之山安在哉？传闻清水不复守，游
兵早扼黄河口。
即看烽火入甘泉，已诏将军屯细柳。
去年穿堑长城里，万人齐出千人死。
陆海无毛杀气蒸，五月零冰冻河水。
当时掘此云备胡，胡人履之犹坦途。
闻道南侵更西下，韦州固原今有无？从来贵德不贵险，英
雄岂可轻为谟。
尚书号令速雷电，抱玉谁敢前号呼。
遂令宵旰议西讨，兹咎只合归吾徒。
我师如貔将如虎，九重按剑赫师怒。
惜哉尚书谢归早，不睹将军报平虏。